МоллагIа хIама шийна тIакхаьчача сих ца а луш, воха а ца вохаш уйла е еза саго. Хьадагадоха деза, «Сабар – хьаькъала корта», яха дай кица. ХIаьта сабаре саг хилча, де доагIачун уйла дикагIа дIакхоач цун. Нахаца дагаваьлча цар хьаькъал лу, дезар-цадезар хьалхадоаккх. Цхьаь волча сага хала хул нахацара гIулакх дIадерзаде. Низ тоъаш хилац харцон дохьал латта. «Цхьаь висачо цIогIа хьекх», яхад вай даьша. «ЦIогIа хьийкхар котваьннавац», а яхад. Цудухьа наьха хьаькъалга ладувгIаш хила веза саг, бакъда, цхьаь вале а, яхь ехка хила йиш яц. «Нанас ма волва цхьалха цхьа кIант – вича ма вахалва яхь йоаца кIант», – йоах вай дай цхьакхача кицо. Ше цаI мара воацилга а ховш, из дика кхета а деш, нахаца яхь йолаши, сабареи саг хилча, цун уллув дIаовтта а, цун кхоачаш ца деш дисар хьаллаца а догдоагIаш хул наьха, этта хаттар дIадаккха саготагIа а хул.